የሱዳን፣ የቻድ እና የኒጀር የጦር መሪዎች  ስለድንበራቸው የጋራ ደህንነት  በሱዳን እየመከሩ ይገኛሉ
የሱዳን፣ የቻድ እና የኒጀር የጦር መሪዎች  ስለድንበራቸው የጋራ ደህንነት  በሱዳን እየመከሩ ይገኛሉ፡፡በሱዳን መዲና ካርቱም ሰኞ እለት የተጀመረው የሶስት አፍሪካ ሀገራት የመከላከያ ሃላፊዎች የሚያካሂዱት የጋራ ውይይት በዋነኝነት በድንበር ደህንነት ጉዳይ ላይ ያተኩራል፡፡የሱዳን፣ የቻድ እና የኒጀር ከፍተኛ የመከላከያ ኃላፊዎች እያካሄዱት ላለው ውይይት ምክንያቱ የሆነው ደግሞ በተለይም ከሰሃራ በታች ባሉ አፍሪካ ሀገራት ድንበር ዘለል ወንጀሎች እየተበራከቱ መምጣታቸው እንደሆነ ነው የተዘገበው፡፡በውይይቱ ላይ የሱዳን ጦር ኃይሎች መሪ ሌተናል ጀነራል ከማል አብደል ማሩፍ፣ የኒጀር ጦር ኃይሎች መሪ ሌተናል ጀነራል አህመድ መሀመድ እና የቻድ የጦር ኃይሎች ዋና አዛዥ ጄኔራል ኢብራሂም ሰኢድ እንደተገኙ ተገልጸዋል፡፡የሶስቱ ሀገራት የጦር ኃይላቸውን እንዴት እንደሚያጠናክሩ፣ በመቀናጀት ድንበራቸውን እንዴት እንደሚጠብቁ፣ ድንበር ዘለል ወንጀሎች እና ሽብርተኝነትን እንዴት በጋራ እንደሚከላከሉ መምከራቸው ታውቋል፡፡የቀድሞ የሊብያ መሪ ሞሐመድ ጋዳፊ ከስልጣን መገርሰሳቸውን ተከትሎ መረጋጋት የተሳናት ሊብያ ከራሷም አልፋ ለጎረቤቶቿ የስጋት ምንጭ ሆናለች፡፡በተለይም ኒጀር፣ ግብፅ፣ ሱዳን እና ቻድ ሊብያ አለመረጋጋት ዋነኛ ሰለባ ያደረጋቸው ሀገራት እንደሆኑ ይነገራል፡፡በተያዘው የፈረንጆች ወር መጀመሪያ ላይ ሊቢያ እና ሶስቱ ሀገራት አጋርነታቸውን በማጠናከር ሽብርተኞችን እና አማጽያንን በጋራ በማጥቃት ህገወጥ የሰዎች ዝውውርን ለማቆም በሚችሉበት ዝርዝር ጉዳዮች ላይ በኒጀር መዲና ኒያሚ መወያየታቸው ይታወሳል፡፡የሊቢያ መንግስት መዳከም በተለይ አልቃኢዳ እና ቦኮሀራም በአካባቢው እንደልባቸው እንዲጠናከሩ እድል በመፍጠሩ ለሀገራቱ ደህንነት ስጋት ደቅኗል፡፡ይህ ሁኔታ ሀገራቱ እራሳቸውን በጋራ ለመካከል እንዲመክሩ ምክኒያት ሆኗል፡፡ሶስቱም ሀገራት አሁን ላይ እያካሄዱት ካሉት የወታደራዊ ሹማምንት ውይይት በተጨማሪ በሚቀጥለው ወር በምሁራን ደረጃ በቻድ መዲና ተጨማሪ ውይይት ለማድረግ ተስማምተዋል፡፡ /ምንጭ፤ ሱዳን ትሪቡን/